ПРЕДСТОИ ОБЩЕСТВЕНО ОБСЪЖДАНЕ В ТЪРГОВИЩЕ НА КОНЦЕПЦИЯ ЗА ИНТЕГРИРАНИ ТЕРИТОРИАЛНИ ИНВЕСТИЦИИ (КИТИ) С ВОДЕЩ ПАРТНЬОР –

ОБЩИНА ТЪРГОВИЩЕ

На **7 октомври 2025 г. (вторник)** от **17:30 ч.** в **зала 74 на Община Търговище** ще се проведе **обществено обсъждане на Концепцията за интегрирани териториални инвестиции (КИТИ)** **№ BG16FFPR003-2.003-0021 „Подобряване на жизнената среда в община Търговище чрез инвестиции в околна среда, здравеопазване, образование и социални услуги**“ и е с водеща организация Община Търговище.

Събитието е организирано от **Областен информационен център – Търговище (ОИЦ)** като част от дейността на **Звеното за публични консултации** към **Регионалния съвет за развитие на Североизточния район за планиране**.

Публичната дискусия е насочена към **всички заинтересовани страни – представители на институции, неправителствени организации, бизнес, партньори по проекти и широката общественост**. Целта е чрез диалог да се осигури активното участие на местната общност в процеса на планиране и подбор на проекти, които ще променят облика на града през следващите години.

Обществените обсъждания се провеждат за всички концепции, преминали първия етап на оценка за административно съответствие и допустимост и са задължителна част от последващата оценка на концепциите. Резултатите от обсъжданията ще бъдат обобщени в доклад, който ще бъде публикуван на страницата на Програма „Развитие на регионите“ и на Единния информационен портал. Мненията и препоръките, които бъдат изказани по време на тази консултации, също ще бъдат отразени в доклада, за да бъдат отчети при окончателната оценка. Събраните мнения и коментари ще бъдат предоставени на Регионалния съвет за развитие на Североизточния район и ще бъдат взети предвид при изготвянето на приоритетния списък с проекти за изпълнение.

Настоящата Концепция обединява **7 проектни дейности** по **5 европейски програми** с индикативна стойност от **20 410 000 лв.** Проектните предложения са на идейна фаза и ще преминат допълнителна оценка, преди да бъдат одобрени за финансиране и реализация.

* По Програма **„Развитие на регионите“ 2021–2027** – 4 проектни идеи
* По Програма **„Развитие на човешките ресурси“ 2021–2027** – 1 проектна идея
* По Програма **„Образование“ 2021–2027** – 1 проектна идея
* По Програма **„Околна среда“ 2021–2027** – 1 проектна идея
* По Програма **„Конкурентоспособност и иновации в предприятията“** – 1 проектна идея

Концепцията обхваща следните ключови мерки и дейности, насочени към подобряване на качеството на живот и устойчивото развитие на Търговище:

1. Изграждане на съвременна жилищна среда за социално слаби семейства и създаване на зелена градска инфраструктура;
2. Създаване на интегрирани здравно-социални услуги за възрастни и пълнолетни хора;
3. Обновяване и модернизация на образователната среда;
4. Осъвременяване на оборудването в МБАЛ – Търговище за диагностика на сърдечно-съдови и онкологични заболявания;
5. Подкрепа на процеса на десегрегация в училищата и намаляване на негативните нагласи в образованието;
6. Превенция и управление на риска от наводнения;
7. Насърчаване на интеграцията чрез обучение, развитие на умения и подкрепа.

Тези проекти засягат различни аспекти на обществения живот и ще имат значим ефект върху развитието на града – от социалната инфраструктура и здравеопазването до образованието и управлението на рисковете. За да бъдат реализираните инвестициите, те се нуждаят и от подкрепата на обществеността в Търговище. До **10 октомври 2025 г.** всички заинтересовани лица могат да:

* се запознаят с презентацията на концепцията на следния линк: <https://drive.google.com/file/d/1jUZQvOIyN991HQ7Md9qNnGHfNZ_wx8hS/view?usp=sharing>
* попълнят **онлайн анкета** за подкрепа или да споделят коментари и предложения на следния линк: <https://docs.google.com/forms/d/e/1FAIpQLScZikpEh2AyYABXCP6sdrQgvg8YFlE1guasqSAPtj2-numM0g/viewform?usp=dialog>
* изпратят своите препоръки на имейл: **oic\_targovishte@abv.bg**